Jy kan binnekort self die Internasionale Ruimtestasie besoekDie Internasionale Ruimtestasie (IRS) soos gesien vanaf die ruimtetuig Atlantis. (Foto: NASA via ANA) Nasa het Vrydag gesê die Internasionale Ruimtestasie (IRS) sal in 2020 sy deure oopmaak vir kommersiële ruimtereise, insluitend privaat ruimtevaarders. Nasa-beamptes het gesê die doelwit is om ŉ “baie stewige ruimte-ekonomie te vestig” terwyl die agentskap daaraan werk om sy langtermyndoelwitte te behaal, om mense weer maan toe en verder in die ruimte in te stuur. Die besluit wys dat Nasa bereid is om die privaat bedryf toe te laat om meer betrokke te raak in ruimtereise, insluitend die ontwikkeling van bruikbare produkte, het beamptes tydens ŉ perskonferensie gesê. “Daar is groot opwinding in die kommersiële mark hieroor,” het Jeff DeWit, hoof finansiële beampte van Nasa, gesê. Nasa het reeds aanbevelings bekom van maatskappye om die moontlike groei van ŉ lae-aarde wentelbaan-ekonomie te bepaal en hoe om die privaat aanvraag vir kommersiële ruimtereise te stimuleer.